Komisijos reglamentas (EB) Nr. 1949/95
1995 m. rugpjūčio 7 d.
iš dalies keičiantis 1995 m. sausio 17 d. Komisijos reglamentą (EB) Nr. 97/95, nustatantį išsamias Tarybos reglamento (EEB) Nr. 1766/92 dėl minimalių kainų ir kompensacijų išmokėtinų bulvių augintojams bei Tarybos reglamento (EB) Nr. 1868/94, nustatančio bulvių krakmolo gamybos kvotų sistemą, taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 30 d. Tarybos reglamentą (EEB) Nr. 1766/92 dėl bendro grūdų rinkos organizavimo [1] su paskutiniais pakeitimais, padarytais Reglamentu (EB) Nr. 1863/95 [2], ypač į jo 8 straipsnio 5 dalį,
atsižvelgdama į 1994 m. liepos 27 d. Tarybos reglamentą (EB) Nr. 1868/94, nustatantį bulvių krakmolo gamybos kvotų sistemą [3], su paskutiniais pakeitimais, padarytais Reglamentu (EB) Nr. 1863/95, ypač į jo 8 straipsnį,
kadangi Komisijos reglamentas (EB) Nr. 1664/95 [4] iš dalies pakeičia reglamentus dėl grūdų, aliejinių augalų sėklų ir baltymingų augalų, nustatančius iki 1995 m. vasario 1 d. galiojusias tam tikras kainas ir sumas, kurių vertės, išreikštos ekiu, buvo perskaičiuotos panaikinus korekcijos koeficientą žemės ūkio perskaičiavimo kursuose, visų pirma, minimalią kainą, nurodytą Reglamento (EEB) Nr. 1766/92 8 straipsnio 1 dalies trečiojoje įtraukoje, kompensacijas, nurodytas to paties reglamento 8 straipsnio 2 dalies trečiojoje įtraukoje ir Reglamento (EB) Nr. 1868/94 5 straipsnyje numatytą priemokos dydį;
kadangi Komisijos reglamento (EB) Nr. 97/95 [5] II priede yra nustatytos minimalios kainos, kompensacijos ir priemokos, atitinkančios 5050 g bulvių povandeninį svorį remiantis jose esančiu krakmolo kiekiu; kadangi tas priedas turi būti iš dalies pakeistas atsižvelgiant į Reglamento (EB) Nr. 1664/95 pakeitimus;
kadangi šiame reglamente numatytos priemonės atitinka susijusių vadybos komitetų nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 97/95 II priedas pakeičiamas šio reglamento priedu.
2 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Jis taikomas nuo 1995 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1995 m. rugpjūčio 7 d.